**Blomsterkurv**

Flora Danica-stellet rummer en række blomsterkurve, skabt til at dekorere bordet under de kongelige tafler. Levende blomster på taffelbordet blev i 1700-tallet anset for en uskik, hvorfor blomsterne her er i porcelæn.

Fotograf: Iben Kaufmann, 2016.

**Låg**

Over låg som her på kasserollerne og under terriner pibler den vilde flora frem på servicets talrige dele. Flora Danica-stellet er ikke alene et vildt skue i sine dekorationer, men også i steldelenes funktionalitet. Med 41 forskellige steldele fra fade til æggebægre er Flora Danica-stellet kulminationen på 1700-tallets taffelkultur.

Fotograf: Iben Kaufmann 2021.

**Vinkeløre**

Til Flora Danica-stellet hører tre forskellige vinkølere – afstemt i form og størrelse efter hvornår de under taflet blev benyttet. Frem til slutningen af 1700-tallet hørte vin og vinglas ikke til på taffelbordet, men var placeret på det tilhørende skænkebord. Herfra hentede tjenerskabet et afkølet glas vin når det ønskedes og bragte det tilbage igen så snart vinen var drukket. De mange vinkølere i Flora Danica-stellet fortæller, at denne skik omkring 1790 blev afløst af vin og glas på bordet som den endnu kendes i dag.

Fotogarf: Iben Kaufmann 2021.

**Plat-de-menage-sættet**

Plat-de-menage-sættet hørte til det faste bordtøj. I de små kander var olie, edikke, sennep og stødt peber som de spisende kunne smagssætte de ønskede retter med. På foden af hver kande står de latinske navne på dekorationernes vilde planter anført sammen med en reference til bogværket.

Fotograf: Iben Kaufmann 2022.

**Præsenterfad**

Det firkantede præsenterfad er dekoreret med almindelig fruebær – Rubus saxatilis – der i dag er en sjælden plante i Danmark. Fruebærrets syrlige røde frugt kan benyttes til kompot, gelér eller frugtsaft. Et eksempel på den nytte, som kortlægningsarbejdet gerne skulle udmønte i, nemlig at finde anvendelser af de vilde planter.

Fotograf: Iben Kaufmann 2022.

**Bibliotekssalen**

Den nuværende indretning af biblioteksalen på Koldinghus matcher på elegant vis Flora Danica-stellets samtid. Inventaret i salen stammer nemlig fra Det Kongelige Biblioteks indretning i 1820’erne, kun to årtier efter stellet blev taget i brug. I 1915-1917 blev biblioteksalen opstillet på Koldinghus efter salen få år før var blevet nedlagt i København.

**Bogværk og stel**

Flora Danica-stellet er uløseligt knyttet til bogværket af samme navn. Fra det omfattende værk, hvori den vilde danske flora blev registeret, beskrevet og aftegnet, blev stellets myriade af vilde dekorationer hentet. Både bogværk og stel var prestigefyldte projekter for den danske enevælde og et ypperligt billede på rigets fremdrift og oplysning.

Fotograf: Iben Kaufmann

**Caroline Mathildes Flora Danica-bind**

I Kongernes Samling er bevaret to særlige eksemplar af bogværket Flora Danica – nemlig de to første bind som har tilført Dronning Caroline Mathilde. Bindene er smukt indbundne i rødt læder og på forsiden præget i guld med Dronningens kronede monogram CM.

Fotograf: Iben Kaufmann

**Fra bog til porcelæn**

Flora Danica-stellet er både den vildeste skønhed og tørreste videnskab. Stellets vilde planter kan nemlig alle slås efter i bogværket af samme navn. Dermed er det muligt at finde uddybende videnskabelig information på de vilde motiver men også se, hvordan *Den Kongelige Danske Porcelænsfabriks* porcelænsmalere efter bedste evne har tilpasset bogværkets rektangulære kobberstik til stellets runde former. Som her, hvor den sjældne *Salepgøgeurt* har måtte deles for at kunne være på tallerkenen.

Fotograf: Iben Kaufmann